Pleidooi om grasietydperk vir motorlisensies ook te verleng(Foto: Maroela Media) Die DA sê hy is bekommerd oor die “roekelose en onnodige” fiasko wat veroorsaak word deur Fikile Mbalula, minister van vervoer, se besluit om nie die grasietydperk vir die hernuwing van voertuiglisensies ook te verleng nie. Die departement het in November aangekondig dat alle leerlinglisensie, rybewyse, tydelike rybewyse en professionele bestuurspermitte wat tussen 26 Maart en 31 Desember verlede jaar verval het, tot 31 Augustus vanjaar geldig sal bly. Die besluit het gevolg op groot agterstande by lisensiekantore en mense wat weke lank geen beskikbare tydgleuf op die departement se stelsel kon kry om hul lisensies te hernu nie. Die departement het ook verskeie stappe aangekondig in ŉ poging om die situasie te verbeter. Tim Brauteseth, ŉ DA-lid van die Nasionale Raad van Provinsies, sê Mbalula het pres. Cyril Ramaphosa se oproep – dat Suid-Afrikaners enige onnodige byeenkoms moet vermy – roekeloos verontagsaam. Brauteseth sê dit sluit in die “belaglike lang toue” by lisensiekantore en poskantore waar mense saamdrom in ŉ poging om binne die wet te bly. Duisende nuwe Covid-19-gevalle word daagliks aangemeld en oor die afgelope week word tussen 400 en 500 sterftes per dag bevestig. “As dit so belangrik is vir die regering om Suid-Afrikaners toegang tot strande te verbied en streng aandklokreëls af te dwing, moet hulle burgers minstens halfpad tegemoet kom en deur ander maatreëls verligting bied. “Die huidige tweede vlaag van die pandemie het duidelik ŉ nuwe stel omstandighede veroorsaak wat dringend nuwe planne vereis en nie die ‘razzmatazz-kop-in-die-Moët-benadering’ wat ons tot dusver gesien het nie.” Brauteseth sê in ŉ poging om die dodelike byeenkomste by toue in die DA-bestuurde Kaapstad-metro te verlig, laat die stad motoriste toe om hul voertuiglisensies aanlyn te hernieu. “Dit is ŉ moderne en doeltreffende manier wat ŉ sprekende voorbeeld is van ons benadering tot ŉ mens-gesentreerde regering.” Brauteseth sê Mbalula moet ŉ Covid-19-tragedie vermy en die grasietydperk vir hernuwings dringend tot 31 Augustus verleng. Hy het ook ŉ beroep op die minister gedoen om ŉ proses van stapel te stuur waarmee voertuigregistrasies aanlyn gedoen kan word.